Document ID: 32015D0521

DEĊIŻJONI TAL-KUNSILL (PESK) 2015/521
tas-26 ta' Marzu 2015
li taġġorna u temenda l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu, u li tħassar id-Deċiżjoni 2014/483/PESK
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
Billi:
(1)
Fis-27 ta' Diċembru 2001, il-Kunsill adotta l-Pożizzjoni Komuni 2001/931/PESK (1).
(2)
Fit-22 ta' Lulju 2014, il-Kunsill adotta d-Deċiżjoni 2014/483/PESK (2) li taġġorna u temenda l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK (“il-lista”).
(3)
F'konformità mal-Artikolu 1(6) tal-Pożizzjoni Komuni 2001/931/PESK, jinħtieġ li ssir reviżjoni f'intervalli regolari tal-ismijiet tal-persuni, il-gruppi u l-entitajiet fuq il-lista biex jiġi żgurat li hemm raġunijiet sabiex dawn jinżammu elenkati hemmhekk.
(4)
Din id-Deċiżjoni tistipula r-riżultat tar-reviżjoni li saret mill-Kunsill fir-rigward ta' persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK.
(5)
Il-Kunsill ivverifika li awtoritajiet kompetenti, kif imsemmi fl-Artikolu 1(4) tal-Pożizzjoni Komuni 2001/931/PESK, ħadu deċiżjonijiet fir-rigward tal-persuni, il-gruppi u l-entitajiet fuq il-lista minħabba li kienu involuti f'atti terroristiċi fit-tifsira tal-Artikolu 1(2) u (3) ta' dik il-Pożizzjoni Komuni. Il-Kunsill ikkonkluda wkoll li l-persuni, il-gruppi u l-entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK għandhom jibqgħu soġġetti għall-miżuri restrittivi speċifiċi previsti fiha.
(6)
Il-Kunsill ikkonkluda li ma għadx hemm raġunijiet li żewġ entitajiet jinżammu fuq il-lista.
(7)
Il-lista għandha tiġi aġġornata kif meħtieġ u d-Deċiżjoni 2014/483/PESK għandha titħassar,
ADOTTA DIN ID-DEĊIŻJONI:
Artikolu 1
Il-lista ta' persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK tinsab fl-Anness għal din id-Deċiżjoni.
Artikolu 2
Id-Deċiżjoni 2014/483/PESK qiegħda b'dan titħassar.
Artikolu 3
Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, is-26 ta' Marzu 2015.

Labels: 10
0
11
5